[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.9.2007

KOM(2007) 538 endelig

BERETNING FRA KOMMISSIONEN TIL EUROPA-PARLAMENTET

om opfølgning af dechargeafgørelserne for 2005 (Resumé) – Afgørelser truffet afEuropa-Parlamentet[SEK(2007) 1185]

INDHOLDSFORTEGNELSE

INDLEDNING 3

I – KOMMISSIONENS SVAR PÅ DE HENSTILLINGER, SOM EUROPA-PARLAMENTET FREMSATTE I DECHARGEAFGØRELSERNE OM DET ALMINDELIGE BUDGET 4

a) Horisontale spørgsmål 4

b) Sektorrelaterede spørgsmål 6

c) Revisionsrettens særberetninger 9

II – EUROPA-PARLAMENTETS DECHARGE FOR EUF 9

III – HENSTILLINGER I AFGØRELSERNE VEDRØRENDE DE ENKELTEORGANER 10

INDLEDNING

På grund af den begrænsede oversættelseskapacitet offentliggøres Kommissionens beretning om opfølgningen af Europa-Parlamentets dechargeafgørelser for regnskabsåret 2005[1] i form af et resumé på alle EU’s officielle sprog. Kommissionens fuldstændige svar på hver enkelt af Parlamentets specifikke henstillinger findes i et arbejdsdokument fra Kommissionen[2], som offentliggøres på engelsk, fransk og tysk. Begge opfølgningsdokumenter vedrører afgørelser truffet af Europa-Parlamentet den 24. april 2007.

Hvert kapitel[3] i denne sammenfattende beretning indeholder henvisninger til numrene på de relevante henstillinger i ovennævnte fuldstændige arbejdsdokument fra Kommissionen. Disse henvisninger vil gøre det nemmere for læserne at finde alle de henstillinger (og de foranstaltninger, som Kommissionen har planlagt eller allerede har iværksat), der vedrører et givent kapitel eller har særlig interesse for dem.

Begge beretninger er udarbejdet i henhold til artikel 276, stk. 3, i EF-traktaten og artikel 180b i Euratom-traktaten samt artikel 119, stk. 5, i finansforordningen for EUF og tilsvarende bestemmelser i den tidligere ad hoc-finansforordning for EUF, hvori det hedder, at "Kommissionen træffer alle egnede foranstaltninger til at efterkomme bemærkningerne i afgørelserne om decharge og andre bemærkninger fra Europa-Parlamentet i forbindelse med afholdelsen af udgifterne samt de kommentarer, der ledsager de henstillinger om decharge, som Rådet vedtager. Kommissionen aflægger efter anmodning fra Europa-Parlamentet eller Rådet beretning om, hvilke foranstaltninger den har truffet på baggrund af disse bemærkninger og kommentarer, navnlig om instrukserne til de tjenestegrene, der varetager budgettets gennemførelse. Sådanne beretninger tilsendes ligeledes Revisionsretten[4]".

Dechargeafgørelserne for det almindelige budget, EUF og organerne indeholder i alt 163 henstillinger fra Europa-Parlamentet til Kommissionen. Kommissionen mener, at de nødvendige foranstaltninger allerede er truffet for 52 henstillingers vedkommende, selv om det i nogle tilfælde vil være nødvendigt at se nærmere på de opnåede resultater. For 99 andre henstillingers vedkommende vil Kommissionen træffe de foranstaltninger, Parlamentet har anbefalet. Endelig er der 12 af henstillingerne, som Kommissionen ikke kan godkende, og den vil derfor ikke træffe de ønskede foranstaltninger[5].

I – KOMMISSIONENS SVAR PÅ DE HENSTILLINGER, SOM EUROPA-PARLAMENTET FREMSATTE I DECHARGEAFGØRELSERNE OM DET ALMINDELIGE BUDGET

I det følgende sammenfattes Kommissionens svar på de specifikke henstillinger, som Parlamentet fremsatte i sine dechargeafgørelser for 2005.

a) Horisontale spørgsmål

Revisionserklæring (Kommissionens arbejdsdokument, punkt 1-7)

Med hensyn til regnskaberne har Kommissionen, når det har været muligt, korrigeret de fejl, som Revisionsretten fremhævede under sin revision vedrørende 2005. Kommissionen tog også hensyn til disse fejl og grundene til, at de var opstået, da den planlagde og gennemførte sin afslutning af regnskaberne for 2006, for at forsøge at undgå, at de opstår igen. Med hensyn til rapporterne om forfinansiering vil Kommissionens regnskabsfører sende budgetmyndigheden halvårsrapporter om forfinansieringstransaktionerne.

I forbindelse med delt forvaltning har Kommissionen bedt medlemsstaterne om at sørge for, at modtagerne af strukturfondsmidler gøres opmærksom på kontrollen og risikoen for, at finansieringen annulleres. Der er blevet udsendt yderligere retningslinjer vedrørende de oplysninger, som medlemsstaterne skal sende Kommissionen om inddrivelser og annulleringer af finansieringen på grund af uregelmæssigheder, og der er foretaget en ændring i bestemmelserne om lovpligtig indberetning. Kommissionen udsendte i august 2006 retningslinjer for afslutning af programmerne for 2000-2006. Der er også udsendt en vejledning, som illustrerer god praksis inden for den primære forvaltningskontrol og betalingsmyndighedernes kontrol.

Når Kommissionen finder mangler i de nationale kontrolsystemer for både landbrugsudgifter og udgifter til strukturforanstaltninger, fastsætter den frister for de nødvendige forbedringer, og hvis der ikke straks gøres en indsats, kan den suspendere betalingerne eller anvende finansielle korrektioner. Disse foranstaltninger tilskynder medlemsstaterne til at forbedre deres kontrol. Desuden har Kommissionen forelagt Rådet et forslag om ændring af Rådets forordning (EF) nr. 1290/2005 om finansiering af den fælles landbrugspolitik, som omfatter en bestemmelse om en ny gennemsigtig og effektiv ordning, der vil gøre det muligt for den yderligere at forenkle den eksisterende mulighed for at nedsætte eller suspendere betalingerne til en medlemsstat i tilfælde af alvorlige og vedvarende mangler i de nationale kontrolsystemer.

Nationale forvaltningserklæringer (Kommissionens arbejdsdokument, punkt 8)

I betragtning af de forskellige regeringsstrukturer og forvaltningsstrukturer for EU-midler under delt forvaltning i de 27 medlemsstater mener Kommissionen ikke, at udviklingen af en enkelt forvaltningserklæring ville give nogen særlige fordele. Kommissionen vil dog fortsat støtte sådanne initiativer, som tages af de nationale myndigheder i overensstemmelse med den reviderede finansforordning (artikel 53b, stk. 3), hvori det hedder: "Medlemsstaterne fremlægger på det relevante nationale plan en årlig oversigt over de foreliggende revisioner og erklæringer" ved delt forvaltning. Den relevante sektorlovgivning omfatter også modeller til sådanne erklæringer.

Punkt 44 i IIA (Kommissionens arbejdsdokument, punkt 9)

Generaldirektoraternes årlige aktivitetsrapporter indeholder en vurdering af, hvordan forvaltnings- og kontrolsystemerne fungerer. I rapporterne fra de generaldirektorater, hvor midlerne anvendes ved delt forvaltning, omfatter denne vurdering også medlemsstatsniveauet.

Suspension af betalinger og finansielle korrektioner (Kommissionens arbejdsdokument, punkt 10-21)

Kommissionen vil i overensstemmelse med lovgivningen blive ved med at suspendere betalingerne og pålægge finansielle korrektioner, når der opdages alvorlige systemfejl i medlemsstaterne inden for programmer med delt forvaltning. Ifølge reglerne for strukturfondene for perioden 2007-2013 kan en generaldirektør afbryde betalingerne til et program i op til seks måneder. Kommissionen har også forelagt Rådet et forslag om ændring af Rådets forordning (EF) nr. 1290/2005 om finansiering af den fælles landbrugspolitik, som omfatter en bestemmelse om en ny gennemsigtig og effektiv ordning, der vil gøre det muligt for den yderligere at forenkle den eksisterende mulighed for at nedsætte eller suspendere betalingerne til en medlemsstat i tilfælde af alvorlige og vedvarende mangler i de nationale kontrolsystemer. Fællesskabets årsregnskaber for 2006 omfatter allerede oplysninger om de finansielle korrektioner, som Kommissionen har foretaget. For 2007 er det meningen, at der vil blive tilføjet yderligere oplysninger vedrørende de finansielle korrektioner, som medlemsstaterne har foretaget.

Kommissionens interne kontrolsystem (Kommissionens arbejdsdokument, punkt 22-26)

Kommissionen fremlagde en midtvejs-resultattavle i juli 2007, og i begyndelsen af 2008 vil den offentliggøre en endelig rapport om gennemførelsen af handlingsplanen for en integreret struktur for intern kontrol. Den endelige rapport vil komme til at indeholde en første gennemgang af de forskellige aktioners indvirkning på sikkerheden og konklusioner om den fremtidige konsolidering af den integrerede struktur for intern kontrol. Da fristen for visse foranstaltninger er slutningen af december 2007, har Kommissionen brug for et begrænset tidsrum til at vurdere og samle resultaterne af de forskellige foranstaltninger, og det vil derfor ikke være muligt at udsende den endelige rapport før i begyndelsen af 2008.

Politisk ansvar og forvaltningsansvar i Kommissionen (Kommissionens arbejdsdokument, punkt 27-40)

Med hensyn til de årlige aktivitetsrapporter vil Kommissionen fortsat arbejde på at harmonisere præsentationen af forvaltningssystemerne og de interne kontrolsystemer og på at sikre, at følgerne af de forbehold, som generaldirektørerne fremsætter, forklares bedre. Den vil også fortsætte med at udvikle indikatorer for lovlighed, formel rigtighed og forsvarlig økonomisk forvaltning inden for forskellige "familier" af tjenestegrene. Det er allerede praksis i Kommissionen, at der fremlægges erklæringer fra generaldirektørerne med hensyn til hver enkelt medlemsstat i tilfælde, hvor forbeholdene henviser til svagheder i kontrollen i bestemte medlemsstater.

Med vedtagelsen af denne sammenfatning påtager Kommissionen sig sit politiske ansvar for den forvaltning, som varetages af dens generaldirektører og cheferne for tjenestegrenene, på grundlag af de erklæringer og forbehold, som de fremsætter i deres årlige aktivitetsrapporter. En sammenfatning, som er underskrevet af generalsekretæren for Kommissionen, sådan som Europa-Parlamentet anbefaler det, vil ikke gøre Kommissionen mere ansvarlig, da den vil skabe forvirring og muligvis overlapning mellem de forskellige opgaver og ansvarsområder. Kommissionens reform fra 2000 sigtede især mod at sikre, at de ved delegation bemyndigede anvisningsberettigede havde det fulde ansvar for gennemførelsen af deres aktiviteter. Opdelingen af forvaltningsansvaret på de ved delegation bemyndigede anvisningsberettigede og kollegiestrukturen kan ikke forenes med muligheden for, at én generaldirektør bedømmer pålideligheden af en andens arbejde.

Kommissionen vil fortsætte gennemførelsen af sit åbenhedsinitiativ. Den har allerede iværksat en række initiativer, såsom offentliggørelse af oplysninger om modtagerne af EU-tilskud.

b) Sektorrelaterede spørgsmål

Indtægter (Kommissionens arbejdsdokument, punkt 41-42)

Forbeholdene vedrørende punkter i medlemsstaternes årlige momsopgørelser behandles i Kommissionens kontrolrapporter. Kommissionen undersøger fortsat sammen med medlemsstaterne, både hver for sig og i Det Rådgivende Udvalg for Egne Indtægter, hvordan man kan hjælpe dem med hurtigere at indsende de oplysninger, som Kommissionen har brug for for at kunne hæve forbeholdene.

Med hensyn til egne BNI-indtægter vil Kommissionen foretage mere direkte kontrol af udvalgte nationale aggregater under runden af BNI-kontrolbesøg i 2007-2009. Hvad angår indirekte målte finansielle formidlingstjenester (FISIM), vil Kommissionen fremlægge et forslag om medtagelse af fordeling af FISIM i BNI i forbindelse med egne indtægter, når den mener, at alle medlemsstaterne er i stand til at gennemføre denne justering på en ensartet måde. Dette forventes at være tilfældet i 2008.

Den fælles landbrugspolitik (Kommissionens arbejdsdokument, punkt 43-45)

Kommissionen glæder sig ligesom Europa-Parlamentet over, at Revisionsretten erkender, at det integrerede forvaltnings- og kontrolsystem (IFKS), når det anvendes korrekt, er et effektivt system til begrænsning af risikoen for fejl og uregelmæssige udgifter inden for den fælles landbrugspolitik. Kommissionen fortsætter sit arbejde med at overvåge, at IFKS anvendes fuldstændigt og korrekt i alle medlemsstaterne. I tilfælde af mangler vil Kommissionen ikke betænke sig på at pålægge finansielle korrektioner.

Den efterfølgende kontrol foretages på grundlag af forordning (EØF) nr. 4045/89, som indeholder bestemmelser om et system med efterfølgende kontrol, der udgør et supplement til de sektorspecifikke forudbetalingssystemer for en række foranstaltninger inden for den fælles landbrugspolitik. Systemet udgør et ekstra kontrollag, som giver sikkerhed for, at transaktionerne er blevet gennemført i overensstemmelse med reglerne, og i modsat fald gør det muligt at inddrive de uretmæssigt udbetalte beløb, som er blevet opdaget.

Kommissionen har truffet foranstaltninger til at rette de problemer, som er blevet opdaget under kontrollen vedrørende udvikling af landdistrikter og sektorerne med eksportrestitutioner. Kommissionen har også taget manglerne i olivenoliesektoren op, og regnskabsafslutningsprocedurerne er i gang. Hovedparten af olivenolieproduktionen er blevet integreret i enkeltbetalingsordningen. Støtten udbetales dermed ikke længere på grundlag af den producerede mængde, men på grundlag af areal, og den kontrolleres inden for rammerne af IFKS. Det burde medføre en betydelig reduktion af fejlrisikoen.

Strukturforanstaltninger (Kommissionens arbejdsdokument, punkt 46-51)

Kommissionen er i gang med at gennemføre alle de foranstaltninger, som Europa-Parlamentet anbefaler. Den varetager løbende sin tilsynsrolle gennem revisionsarbejde, koordineringsaktiviteter og udsendelse af vejledning og god praksis. Når den finder svagheder i medlemsstaternes systemer, fremsætter den henstillinger om, hvordan de kan forbedres, og i alvorlige tilfælde aftales der afhjælpende handlingsplaner, som den nøje overvåger. Hvis der ikke bliver rettet op på svaghederne, suspenderer den betalingerne til det pågældende program eller den pågældende medlemsstat. I april 2007 suspenderede Kommissionen EFRU-betalingerne til visse programmer i England. Den vil overveje suspension i andre tilfælde, når det er hensigtsmæssigt. Med henblik på at korrigere tidligere udgifter, som er berørt af manglerne i systemet, anmoder Kommissionen medlemsstaten om at kontrollere disse udgifter og foretage korrektioner.

I overensstemmelse med sin tilsynsrolle fokuserer Kommissionen på at skabe forbedringer i systemerne og på at gøre kontrolsystemet som helhed mere effektivt. Handlingsplanen for en integreret struktur for intern kontrol har sat yderligere gang i denne proces. Generaldirektoraterne giver i de årlige aktivitetsrapporter på grundlag af Kommissionens omfattende revisionsarbejde deres vurdering af, hvor effektive kontrolsystemerne i forskellige medlemsstater er, og peger på de tilfælde, hvor fællesskabsbudgettet er udsat for en alvorlig risiko. Med hensyn til de medlemsstater og programmer, hvor der opføres forbehold i generaldirektørernes årlige erklæringer, og for andre systemer, hvor der er alvorlige mangler, holder Kommissionen nøje øje med gennemførelsen af de aftalte handlingsplaner.

Interne politikker, herunder forskning (Kommissionens arbejdsdokument, punkt 52-67)

Kommissionen er ligesom Parlamentet bekymret over, at de problemer, som er blevet opdaget i tidligere år, stadig ikke er blevet løst. Den fortsætter med at forbedre sine kontrolsystemer som led i handlingsplanen for en integreret struktur for intern kontrol. På forskningsområdet er der indført en flerårig strategi for formindskelse af den iboende risiko for godtgørelse af for højt ansatte omkostninger, herunder en betydelig stigning i antallet af efterfølgende revisioner. Desuden er der indført "vedtagne procedurer", så man har et obligatorisk sæt af procedurer for attestering af årsregnskaberne og attestering af den metode, som er beskrevet i standardtilskudsaftalen for det syvende rammeprogram for forskning (RP7). Disse foranstaltninger forventes at medføre et fald i fejlprocenten gennem bedre forebyggelse, afsløring og afhjælpning.

Under RP7 er der også truffet foranstaltninger til at forenkle reglerne for godtgørelse af omkostninger, herunder anvendelse af faste beløb for partnerlande for internationalt samarbejde inden for rammerne af tilskudsaftaler for indirekte aktioner. Kravene vedrørende tidsregistrering for forskere er klart fastsat i de betingelser for attestering af årsregnskaberne og for attestering af metoden, der er knyttet som bilag til tilskudsaftalen, og skal attesteres af revisorerne. Kommissionen har også i 2007 offentliggjort en vejledning for støttemodtagerne.

Hvad angår de nationale agenturer, indeholder afgørelserne om indførelse af den nye generation af programmer vedrørende uddannelse og ungdom et omfattende sæt kontroller med hensyn til procedurer og interne kontrolordninger for at sikre og kontrollere, at transaktionerne er lovlige og formelt rigtige, og at aktiviteterne rent faktisk gennemføres og er støtteberettigede.

Kommissionens detaljerede svar på Europa-Parlamentets henstillinger inden for de specifikke politikområder under de interne politikker kan findes i det vedlagte arbejdsdokument.

Foranstaltninger udadtil (Kommissionens arbejdsdokument, punkt 68-80)

Kommissionen er opmærksom på de risici, som findes i relation til de organisationer, der står for gennemførelsen af projekterne, og har gennem de seneste år truffet en række foranstaltninger for at begrænse de potentielle virkninger heraf. Der er bl.a. tale om anvendelse og forbedring af bestemmelserne i standardkontrakten. For eksempel blev standardtilskudsaftalerne og de honorarbaserede tjenesteydelseskontrakter revideret i begyndelsen af 2006. De omfatter nu standardkrav om, at revisorerne skal foretage en udgiftskontrol, som modtagerne af fællesskabsmidler skal indsende, inden de endelige betalinger foretages. Disse nye krav er blevet revideret for at styrke kontrollen af overholdelsen af kontraktbetingelserne, herunder de betingelser, der vedrører procedurerne for offentlige indkøbsaftaler. EuropeAids Common Relex Information System (CRIS) gør det muligt at foretage relevante analyser, bl.a. efter, hvilken form for gennemførelsesorganisation eller forvaltningsmetode der er tale om. Systemet bliver løbende forbedret og justeret i overensstemmelse med udviklingen i ledelsesbehovene.

Europa-Parlamentets dechargeafgørelse for 2005 indeholder også en række henstillinger vedrørende udviklingspolitikken og eksterne relationer. Kommissionens svar på disse henstillinger kan findes i det vedlagte arbejdsdokument under punkterne vedrørende foranstaltninger udadtil og Den Europæiske Udviklingsfond.

Førtiltrædelsesstrategi (Kommissionens arbejdsdokument, punkt 81-84)

Som anbefalet af Europa-Parlamentet vil Kommissionen fortsætte med nøje at overvåge, at de nationale overvågnings- og kontrolsystemer for programudgifter under førtiltrædelsesstrategien fungerer effektivt, specielt inden for de udbetalende organer under SAPARD/IPARD. Ved oprettelsen af fælles projekter med internationale institutioner er Kommissionen desuden særlig opmærksom på den ekspertise og den merværdi, som disse institutioner eller Kommissionen kan levere, og på, at finansforordningen overholdes fuldt ud.

Administrationsudgifter og spørgsmål vedrørende organerne (Kommissionens arbejdsdokument, punkt 85-96 og 150-163)

Kommissionen er tilfreds med, at der ved Revisionsrettens revision ikke blev påvist væsentlige fejl, der indvirkede på administrationsudgifternes lovlighed og formelle rigtighed. Med hensyn til vedligeholdelsesudgifterne for Kommissionens bygninger vil Kommissionen udarbejde en oversigt over det planlagte renoveringsarbejde, som vil blive sendt til Europa-Parlamentet og Rådet. Kommissionen vil også undersøge, om den er blevet offer for det elevatorkartel, som Europa-Parlamentet omtaler. Desuden bekræfter Kommissionen, at invalidepensioner udelukkende tildeles og forlænges af lægelige årsager.

Den 27. juni 2007 vedtog den to rapporter om Bulgariens og Rumæniens fremskridt med ledsageforanstaltningerne efter tiltrædelsen (KOM(2007) 377 og KOM(2007) 378), bl.a. på områderne reform af retsvæsenet og bekæmpelse af korruption og organiseret kriminalitet; disse rapporter er blevet sendt til Rådet og Europa-Parlamentet.

Europa-Parlamentet har fremsat en række henstillinger til Kommissionen vedrørende reguleringsorganerne i dechargeafgørelsen om det almindelige budget og i dechargeafgørelserne om de enkelte organer[6].

Kommissionen er enig med Europa-Parlamentet i, at der bør lægges vægt på god forvaltningspraksis i og bedre regulering af organerne. Den mener, at vedtagelsen af udkastet til interinstitutionel aftale om rammer for europæiske reguleringsorganer (KOM(2005) 59) i vidt omfang vil imødekomme Parlamentets henstillinger vedrørende spørgsmål såsom konsekvensanalyse, cost-benefit-betragtninger, evaluering og årlig rapportering. Kommissionen håber derfor, at Rådet kan gøre yderligere fremskridt på dette vigtige område i den nærmeste fremtid. Kommissionen respekterer fuldt ud reguleringsorganernes selvbestemmelsesret, men fortsætter i mellemtiden med at yde disse organer omfattende vejledning og støtte. De serviceniveauaftaler, som i 2006 blev indgået med mange reguleringsorganer på forskellige områder inden for administration og uddannelse[7], er et vigtigt eksempel på dette.

c) Revisionsrettens særberetninger

Europa-Parlamentet har fremsat en række henstillinger til Kommissionen vedrørende ti særberetninger, som Revisionsretten offentliggjorde i 2005 og 2006. Kommissionens svar på disse henstillinger findes i Kommissionens arbejdsdokument (punkt 97-131).

II – EUROPA-PARLAMENTETS DECHARGE FOR EUF

Kommissionen har truffet foranstaltninger eller planlægger foranstaltninger vedrørende de fleste af de spørgsmål, som Parlamentet har rejst om De Europæiske Udviklingsfonde (EUF). Der gives detaljerede oplysninger herom i Kommissionens arbejdsdokument (punkt 132-149), men Kommissionen vil gerne henlede opmærksomheden på følgende punkter:

Regnskaber

Kommissionen informerer regelmæssigt Parlamentet om moderniseringen af Kommissionens regnskabssystem, herunder it-platformen for Den Europæiske Udviklingsfonds regnskab (se KOM(2007) 343 af 21.6.2007). Efter migrationen vil de fuldstændige oplysninger blive sendt til Revisionsretten og Parlamentet. EUF's årsregnskab for 2005 og 2006 blev udarbejdet i overensstemmelse med periodiseringsprincippet på trods af den forsinkede migration.

Overvågnings- og kontrolsystemer

Kommissionens vigtigste overvågnings- og kontrolsystemer er løbende blevet forbedret i de seneste år, bl.a. på grundlag af Revisionsrettens henstillinger. Kvaliteten af den allerede omfattende kontrol hos de organisationer, der står for gennemførelsen af projekterne, er blevet forbedret yderligere, bl.a. ved anvendelse og forbedring af bestemmelserne i standardkontrakten. De omfatter bl.a. standardkrav og en rapporteringsmodel for eksterne revisorer, der skal foretage udgiftskontroller, som modtagerne af fællesskabsmidler skal indsende, inden de endelige betalinger foretages, når der er tale om tilskud og honorarbaserede tjenesteydelseskontrakter. Disse krav er blevet revideret for at styrke kontrollen med overholdelsen af kontraktbetingelserne. Om nødvendigt vil disse foranstaltninger blive efterfulgt af en gennemgang af EuropeAids nuværende revisionsstrategi.

Samarbejdet med medlemsstaterne

Den nye finansforordning vil være med til at intensivere samarbejdet og samfinansieringen med medlemsstaterne og øge den vægt, der lægges på bistandens effektivitet. Kommissionen har allerede under gennemførelsen af sine foranstaltninger gjort udbredt brug af private virksomheder, som udvælges på grundlag af udbudsprocedurer, og hvis tekniske og finansielle kapacitet kontrolleres under udvælgelsesprocessen.

III – HENSTILLINGER I AFGØRELSERNE VEDRØRENDE DE ENKELTE ORGANER

Europa-Parlamentet har fremsat en række henstillinger til Kommissionen vedrørende reguleringsorganerne i dechargeafgørelsen om det almindelige budget og i dechargeafgørelserne om de enkelte organer. I afsnittet om det almindelige budget ovenfor gives der et resumé af Kommissionens svar på nogle af de horisontale spørgsmål, der er rejst vedrørende organerne. Kommissionens svar på henstillingerne vedrørende andre horisontale spørgsmål og på henstillinger vedrørende de enkelte organer kan findes i Kommissionens arbejdsdokument (punkt 87-93 og 150-163).

* * *

[1] Decharge for det almindelige budget, EUF og organerne for 2005.

[2] Commission Staff Working Paper, Annex to the Report from the Commission to the European Parliament on the follow-up to the 2005 Discharge Decisions.

[3] Både denne sammenfattende beretning og det fuldstændige arbejdsdokument følger strukturen i de afgørelser, som indeholder Europa-Parlamentets henstillinger.

[4] Jf. også artikel 147 i finansforordningen vedrørende det almindelige budget.

[5] Jf. henstilling 2, 8, 29, 33, 36, 68, 86, 107, 134, 153, 162 og 163.

[6] Dechargeafgørelsen om det generelle budget og dechargeafgørelserne om de enkelte organer indeholder henstillinger til Kommissionen om både horisontale spørgsmål vedrørende organerne og særlige spørgsmål vedrørende de enkelte organer. Kommissionens svar på disse henstillinger kan findes i punkt 87-93 og 150-163 i arbejdsdokumentet.

[7] Se også de andre eksempler, som er nævnt i punkt 152 i arbejdsdokumentet.